ACADEMIA ROMÂNĂ

INSTITUTUL DE LINGVISTICĂ „IORGU IORDAN – AL. ROSETTI”

Raport de consultanţă privind calitatea limbii române folosite în audiovizual

REZULTATELE MONITORIZĂRII POSTURILOR DE RADIO ŞI TELEVIZIUNE

în perioada 20 mai − 20 iunie 2009


În perioada 20 mai − 20 iunie 2009, au fost monitorizate (de către echipa alcătuită din Blanca Croitor, Andreea Dinică, Adina Dragomirescu, Ana-Maria Mihail, Carmen Mîrzea Vasile, Isabela Nedelcu, Alexandru Nicolae, Irina Nicula, coordonatori Marina Rădulescu-Sala şi Rodica Zafiu) 4 posturi de radio (Radio România Actualităţi, Radio România Cultural, Radio Guerrilla şi Radio Europa FM) şi 12 posturi de televiziune (Antena 1, Antena 3, B1 TV, Kanal D, N24, OTV, Prima TV, Pro TV, Realitatea TV, TVR 1, TVR 2, TVR Cultural). S-au efectuat 300 de ore de monitorizare, urmărindu-se transmisiunile de la ore de vârf, în special emisiunile de ştiri şi dezbateri.

I. În comparaţie cu monitorizarea precedentă, din perioada 20 martie – 20 aprilie, etapa actuală a înregistrat, din păcate, un număr mai ridicat de greşeli din toate categoriile. 

În domeniul ortografiei, s-a constatat că apar în continuare, la unele posturi, texte redactate fără semnele diacritice specifice limbii române sau unor limbi străine („antrenor Standard Liege”, Prima TV, 3.VI; corect: Liège). În domeniul ortoepiei, se păstrează cu o frecvenţă mare rostirea greşită a literei x: „le-au luat în custodie mai [ecsact]” (Kanal D, 15.VI); „Mai [ecsact]” (Prima TV, 4.VI); corect: [egzact]. Semnalăm, din nou, pronunţarea hipercorectă, fără preiotare, a formelor verbului a fi şi a pronumelor personale care încep cu e: „[el]” (Europa FM, 25.V; TVR Cultural, 28.VI); corect: [iel]; „starea de sănătate [este] bună” (N24, 28.V); corect: [ieste]; „[e] o mare bucurie pentru noi” (N24, 12.VI); corect: [ie].

În morfologie, se manifestă în continuare concurenţa între desinenţele de neutru plural -e şi -uri, cu oscilaţii în ambele sensuri: „Seria ciclonurilor însoţite de ploi” (N24, 25.V); corect: cicloanelor; „mp3 playeruri” (N24, 25.V); corect: mp3 playere; „în complexele rezidenţiale” (Realitatea TV, 21.V); corect: complexurile; „Are crenele late” (Radio Guerrilla, 1.VI); corect: creneluri; „două acoperişe” (Realitatea TV, 6.VI); corect: acoperişuri. Forme greşite de plural apar şi la substantivele de genul feminin: „Una dintre elici” (Prima TV, 15.VI); corect: elice; „să ne asumăm vinele” (Radio Guerrilla, 17.VI); corect: vinile; „A spus mai multe despre practicele de dopaj din ultimii ani” (TVR 2, 30.V); corect: practicile; „atârnaţi de tavanele peşterelor” (Radio România Cultural, 9.VI); corect: peşterilor. Sunt în continuare foarte frecvente formele greşite de indicativ imperfect vroiam, vroia, vroiau etc. (în loc de: voiam, voia, voiau...), să aibe (în loc de să aibă), trebuiesc (în loc de trebuie), forma de feminin plural ultimile (în loc de ultimele). O greşeală care persistă la aproape toate posturile este înlocuirea formelor adverbiale maximum şi minimum cu cele ale adjectivelor corespondente, maxim şi minim. 
S-au înregistrat şi numeroase cazuri de nemarcare a relaţiilor sintactice dintre cuvinte, în formule juxtapuse: „întâlnire Emil Boc cu parlamentarii PD-L” (Realitatea TV, 15.VI); „Traian Băsescu Preşedinte România” (Prima TV, 3.VI); „mătuşă băiat 13 ani” (N24, 1.VI); „unchi băiat 13 ani” (N24, 1.VI); „Fiică diplomat nigerian” (Kanal D, 4.VI); „soţie victimă” (Pro TV, 23.V); „prieten victimă” (Pro TV, 6.VI) etc. 
Utilizarea secvenţei ca şi în loc de ca este la fel de frecventă ca în monitorizarea precedentă: „când a fost angajat ca şi curier” (Realitatea TV, 21.V); „sistem de învăţământ admirat de americani ca şi produs” (Radio Guerrilla, 17.VI); „reamintesc ca şi versiune neoficială” (OTV, 27.V); „Bergodi ca şi antrenor al Stelei” (Pro TV, 15.VI); „Dacă ar fi, ca şi istoric, să comentaţi...” (TVR 2, 20.V).


II. Vom prezenta în continuare o selecţie a celor mai grave abateri înregistrate în această perioadă. 

1. Greşelile elementare privind scrierea cu unul sau doi „i” continuă să apară, din neştiinţă sau din neglijenţă: „nu există transmitere a bolii la nivelul comunităţi” (TVR 1, 12.VI); corect: comunităţii; „preşedinte al Consiliului de Miniştrii” (Antena 3, 14.VI); corect : Miniştri; „nu poţi fii mai bună” (Antena 3, 21.V) − corect: fi. 

2. Au fost înregistrate unele forme lexicale greşite, variante excluse de normă, caracteristice vorbirii inculte: „în marşalier” (Prima TV, 13.VI); corect: marşarier; „şpreiuri” (B1 TV, 24.V); corect: spreiuri; „salar, salarul” (TVR Cultural, 2.VI); corect: salariu, salariul; „trebuie să te întorci la servici” (Prima TV, 23.V); „şi-au găsit servici” (Antena 3, 27.V); corect: serviciu; „Centrul Naţional pentru Curricul” (Radio România Actualităţi, 22.V); corect: Curriculum; „ştatele de plată” (N24, 26.V); „europarlamentarii cu ştate vechi” (TVR 1, 2.VI); corect: state(le); „mii de intreprinderi” (B1 TV, 1.VI); corect: întreprinderi. 


3. Greşeli grave sunt şi dezacordurile în folosirea construcţiilor impersonale: „Nu se ştiu care sunt motivele acestui atac” (TVR 2, 11.VI); corect: nu se ştie; „se va analiza rezultatele la euroalegeri şi se va stabili o strategie” (Antena 3, 19.VI); corect: se vor analiza.

4. Se extinde folosirea nepotrivită a unor prepoziţii: „Nicolai Ovetea rămâne în telefon” (Kanal D, 24.V); „În acest moment în telefon nu se află o persoană” (Kanal D, 9.VI); „E pe telefon” (Kanal D, 20.V); corect, în toate cazurile: la telefon. Prepoziţia pe se extinde în mod abuziv: „şedinţa Camerei pe cazul Năstase” (Realitatea TV, 16.VI); „specialişti pe imobiliare” (B1 TV, 27.V); „Pe clip se vede foarte clar” (Prima TV, 26.V); corect, în toate cazurile: în...

5. Omiterea prepoziţiei (gramaticalizate) pe în faţa pronumelui care cu funcţia de complement direct este o greşeală frecventă, persistentă: „ţinând cont de bilanţul care-l au” (N24, 9.VI); „toţi banii care-i am” (Kanal D, 3.VI) etc.

6. Persistă şi dezacordul în gen al numeralului compus: „o sută şaptezeci şi unu de mii de dolari” (N24, 9.VI); corect: una; „Până la doisprezece tone” (TVR 2, 20.V); corect: douăsprezece. S-a înregistrat, şi în această etapă de monitorizare, utilizarea invariabilă a numeralului pentru exprimarea orei: „Invitându-vă mâine la ora douăzeci şi doi” (Kanal D, 15.VI); corect: douăzeci şi două.

7. Anacolutul este ilustrat, de această dată, de câteva cazuri extreme de discontinuitate: „fata pe care noi urmează să-i transformăm stilul” (N24, 31.V); „aceşti domni doctori, mă rog, care aţi avut dumneavoastră ghinionul să vă intersectaţi cu ei” (OTV, 29.V); „Copiii ăştia din ţara lui Voronin au ieşit în stradă, un lucru care puteau fi manipulaţi” (B1 TV, 13.IV) etc.

8. Dintre destul de numeroasele pleonasme, semnalăm unul „clasic”, dar cu atât mai descalificant – „Nu pot să-mi dau seama. Dar însă aici e clar că la Spitalul Obregia s-a întâmplat ceva” (OTV, 30.V); corect: fie Dar..., fie Însă...) – şi unul produs din neatenţie, dar foarte vizibil: „începe să pornească” (TVR Cultural, 26.V); corect: începe sau porneşte. Un pleonasm neobişnuit s-a produs prin contaminarea între două expresii: „Să ascultăm cu urechea la tot felul de... piţifelnici din ăştia” (B1 TV, 4.VI); corect: Să ascultăm... sau Să plecăm urechea la...

9. Au fost înregistrate mai multe extinderi semantice şi calcuri inacceptabile după engleză: „Însoţind cârdul de răţuşte până la o locaţie mai potrivită” (TVR 2, 20.V); corect: până la un loc mai potrivit; „sunt marile resorturi de lux” (Prima TV, 30.V); corect: marile staţiuni de lux; „o să jucăm numai melodii româneşti / bine că se joacă Beyoncé” (Radio Guerrilla, 4.VI); corect: o să difuzăm numai melodii româneşti / bine că se difuzează Beyoncé; „Nu se poate face legătura, o să resun eu în acest moment” (Kanal D, 8.VI) – corect: o să sun eu din nou... 


10. În fine, este regretabilă rostirea greşită a unor nume proprii ale unor personalităţi ale culturii române „Onisifor [pronunţat: Onişifor] Ghibu, M. Blecher [pronunţat: Bleşer]” (N24, 31.V); corect: [Onisifor],[Blehăr].

III. Ar fi putut intra în această clasificare şi următoarele greşeli gramaticale: dezacordul pronumelui relativ („există discuţia potrivit căruia...”, Europa FM, 12.VI; corect: căreia), utilizarea conjuncţiei compuse ca să în locul lui să („era şi normal ca să existe această colaborare”, N24, 13.VI); mai-mult-ca-perfectul cu desinenţa de persoana a II-a sg. -i, în locul desinenţei -şi („O perioadă în care prinsesei sfertul de finală”, TVR 2, 1.VI; corect: prinseseşi); conjugarea greşită la prezent a unor verbe care nu cer sufixul -ez („locul care pare că se surpează”, Realitatea TV, 22.V; „terenul care se surpează”, Realitatea TV, 22.V; corect: se surpă); folosirea imperativului negativ nu fă!, în locul formei corecte nu face! („Nu-ţi fă credit!”, B1 TV, 1.VI; „fă ce zice popa, nu fă ce face popa”; Europa FM, 12.VI).
